Návrh rozhodnutie Rady o ustanovení pozície Spoločenstva v Organizácii pre rybolov v severozápadnom Atlantiku /* KOM/2009/0386 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.7.2009 KOM(2009) 386 v konečnom znení Návrh ROZHODNUTIE RADY o ustanovení pozície Spoločenstva v Organizácii pre rybolov v severozápadnom Atlantiku DÔVODOVÁ SPRÁVA Podľa článku 300 ods. 2 druhého pododseku Zmluvy o ES sa pozície Spoločenstva v oblastných rybolovných organizáciách, ktoré majú prijať rozhodnutia s právnymi účinkami, ktoré však nedopĺňajú ani nemenia inštitucionálny rámec dotknutých dohôd, v súvislosti s takýmito rozhodnutiami prijímajú kvalifikovanou väčšinou rozhodnutím Rady na návrh Komisie. S ohľadom na túto povinnosť a po prijatí podobných rozhodnutí Rady a návrhov Európskej komisie pre iné oblastné rybolovné organizácie navrhuje Európska komisia týmto rozhodnutím ustanoviť pozíciu Spoločenstva v Organizácii pre rybolov v severozápadnom Atlantiku. Tento návrh sleduje rovnaký cieľ ako v ostatných oblastných rybolovných organizáciách, a to zabezpečiť konzistentnosť. Návrh ROZHODNUTIE RADY o ustanovení pozície Spoločenstva v Organizácii pre rybolov v severozápadnom Atlantiku RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37 v spojení s jej článkom 300 ods. 2 druhým pododsekom, so zreteľom na návrh Komisie, keďže: (1) V článku 33 Zmluvy o ES v spojení s jej článkom 32 sa ustanovuje, že jedným z cieľov spoločnej rybárskej politiky je zabezpečiť riadne zásobovanie. V nariadení (ES) č. 2371/2002[1] sa ustanovuje, že pri prijímaní opatrení určených na ochranu a zachovanie živých vodných zdrojov Spoločenstvo na tento účel uplatní prístup obozretného konania, aby sa zabezpečilo ich udržateľné využívanie a minimalizoval sa vplyv rybárskych činností na morské ekosystémy. Tak isto sa v ňom ustanovuje, že Spoločenstvo by sa malo zamerať na postupné zavádzanie prístupu k riadeniu rybného hospodárstva, ktorý je založený na ekosystémoch, a malo by prispievať k efektívnym rybolovným činnostiam v ekonomicky životaschopnom a konkurencieschopnom odvetví rybného hospodárstva a akvakultúry, pričom zabezpečí primeranú životnú úroveň pre tých, ktorí sú závislí od rybolovu, a zohľadní záujmy spotrebiteľov. (2) Nariadením (EHS) č. 3179/78[2] Európske spoločenstvo schválilo dohovor z roku 1979 o budúcej mnohostrannej spolupráci v oblasti rybárstva v severovýchodnom Atlantiku, ktorým sa ustanovila Organizácia pre rybolov v severozápadnom Atlantiku (NAFO) a ktorý sa následne v roku 2007 zmenil a doplnil. V rámci pôsobnosti NAFO je rybárska komisia zodpovedná za prijatie regulačných návrhov na zabezpečenie dlhodobej ochrany a udržateľného využívania zdrojov rybolovu v regulačnej oblasti a za minimalizovanie vplyvu rybolovu na morské ekosystémy. Tieto návrhy sa môžu stať pre Spoločenstvo záväznými opatreniami. (3) Podľa článku 300 ods. 2 druhého pododseku Zmluvy o ES sa pozícia Spoločenstva v orgánoch zriadených oblastnými rybárskymi dohodami, ktoré majú prijať rozhodnutia s právnymi účinkami (okrem rozhodnutí doplňujúcich alebo pozmeňujúcich inštitucionálny rámec príslušných dohôd), musí prijať na základe návrhu Komisie kvalifikovanou väčšinou rozhodnutím Rady, ROZHODLA TAKTO: Článok 1 Pozícia Spoločenstva v rybárskej komisii Organizácie pre rybolov v severozápadnom Atlantiku pre prípad, keď má táto komisia prijať rozhodnutia s právnymi účinkami, sa ustanovuje v prílohe k tomuto rozhodnutiu. Článok 2 Pozíciu Spoločenstva ustanovenú v prílohe k tomuto rozhodnutiu prehodnotí a podľa potreby pozmení Rada na návrh Komisie najneskôr do konania výročného zasadnutia rybárskej komisie Organizácie pre rybolov v severozápadnom Atlantiku v roku 2014. V Bruseli [...] Za Radu predseda PRÍLOHA Pozícia Spoločenstva v rybárskej komisii Organizácie pre rybolov v severozápadnom Atlantiku 1. ZÁSADY V rámci NAFO Európske spoločenstvo: a) koná v súlade s cieľmi uskutočňovanými Spoločenstvom v rámci Spoločnej rybárskej politiky, hlavne na základe obozretného prístupu s cieľom zabezpečiť udržateľné využívanie druhov regulovaných NAFO, podporiť postupné uplatňovanie ekosystémového prístupu k riadeniu rybolovu a minimalizovať vplyv rybolovu na morské ekosystémy, ako aj prostredníctvom podpory ekonomicky životaschopného a konkurenčného rybného hospodárstva Spoločenstva, pri súčasnom zabezpečení primeranej životnej úrovne pre tých, ktorí sú závislí od rybolovu a pri zohľadnení záujmov spotrebiteľov; b) zabezpečuje, aby odporúčania NAFO boli v súlade s cieľmi dohovoru NAFO; c) zabezpečuje, aby opatrenia NAFO boli v súlade s medzinárodným právom a hlavne s ustanoveniami Dohovoru OSN o morskom práve, Dohody OSN o ochrane a riadení zásob transzonálnych rýb a rýb migrujúcich na veľké vzdialenosti, ako aj Dohody na podporu dodržiavania medzinárodných opatrení v oblasti ochrany a riadenia zo strany rybárskych plavidiel na šírom mori; d) podporuje konzistentné pozície v oblastných rybolovných organizáciách; e) usiluje sa o spolupôsobenie s politikou, ktorú Spoločenstvo uskutočňuje v rámci bilaterálnych vzťahov s tretími krajinami v oblasti rybolovu, a zabezpečuje súdržnosť s politikou vonkajších vzťahov; f) zabezpečuje dodržiavanie medzinárodných záväzkov Spoločenstva. 2. Orientácie Európske spoločenstvo, pokiaľ je to vhodné, usiluje o podporu schválenia týchto aktivít v NAFO: a) opatrení na ochranu a riadenie zdrojov rybolovu v regulačnej oblasti NAFO a podľa potreby v oblasti dohovoru NAFO založených na najlepších dostupných vedeckých odporúčaniach, vrátane TAC a kvót pre druhy, ktoré NAFO reguluje. Pokiaľ je to potrebné, zvážia sa špecifické opatrenia pre zásoby, ktoré sú postihnuté nadmerným lovom s cieľom predísť akémukoľvek zintenzívneniu rybolovu. b) preskúmania opatrení na sledovanie, kontrolu a dozor v regulačnej oblasti NAFO s cieľom posilniť účinnosť kontrolných opatrení a posilniť súlad s opatreniami NAFO. c) posilnenia opatrení proti NNN rybolovu. d) ochranu opatrení zraniteľných morských ekosystémov v regulačnej oblasti NAFO v súlade s uzneseniami VZ OSN. e) rozvoja spoločného postupu s ostatnými oblastnými rybolovnými organizáciami vrátane Komisie pre rybolov v severovýchodnom Atlantiku a Medzinárodnej komisie pre zachovanie atlantických tuniakov. f) dodatočných technických opatrení založených na odporúčaní vedeckej rady NAFO. [1] Ú. v. ES L 358, 31.12.2002, s. 59. [2] Ú. v. ES L 378, 30.12.1978, s. 1.